
Euroval a paródia na zdravý rozum
Predstavte si, že by nás stroj času vedel preniesť do roku 1989. Socialistické ekonomiky krachujú jedna za druhou. A tu prichádzame my, múdri ľudia z budúcnosti, vyzbrojení myšlienkou eurovalu. Zachránite sa, ak vytvoríte spoločný záchranný fond! Tento recept vzbudzuje takú nádej, že by sa celkom určite dočkal realizácie. Na osude socialistických ekonomík by to však nič nezmenilo. Ich problémy boli tak zásadné, že by skrachovali aj tak. Aj v tomto kontexte je až neuveriteľné ako pomýlene sa odborná a verejná diskusia na tému eurovalu vedie. Prvý kardinálny omyl: prípadné neschválenie eurovalu je hlavným problémom Európy. Nie je. Druhý kardinálny omyl: jeho prípadné schválenie bude jej spásou. Nebude.
Aj keď si to málokto chce pripustiť, dnešným hlavným problémom Európy je, že sa nachádza v podobnej situácii ako krajiny komunistického bloku v roku 1989. My sme tam tiež patrili, tak by sme si to ešte mohli pamatať.  Neuspeli sme v medzinárodnej konkurencii a skrachovali sme. Dnes teda problémom nie je zadĺženie Grécka, predtým Írska, Portugalska, či najbližšie Talianska alebo Španielska. Ide len o dôsledok iného problému. Tým skutočným problémom je, že tzv. európsky ekonomický a sociálny model narazil na rovnaké limity ako náš model centrálneho plánovania spred roka 1989. A s tým žiaden euroval nič nenarobí. 
Ak teda euroval nie je riešením, čo ním je? Aj na túto otázku sme dali odpoveď my v našom regióne. Po krachu komunizmu sme boli nútení uskutočniť zásadnú transformáciu. Dnešné tzv. úsporné opatrenia zadĺžených krajín sú ničím v porovnaní s tým, čím sme si prešli my. Výrazný pokles ekonomík, devalvácie mien, prudký nárast nezamestnanosti, zvýšenie životných nákladov, tzv. uťahovanie opaskov.  Ak sa nám dnes problémové krajiny v tomto aspoň nepriblížia, neprispôsobia sociálne systémy možnostiam ekonomiky, nepomôže im ani desať eurovalov.

Z tohto hľadiska korunu všetkému nasadili tie politické strany, ktoré chcú u nás spojiť hlasovanie o eurovale s hlasovaním o dôvere vlády. Vzhľadom na principiálny postoj SaS máme len dve možnosti: euroval neprejde, vláda pokračuje alebo euroval neprejde a vláda končí. A s ňou aj všetky reformné zámery. Ak všetci dodržia slovo, čaká nás tá druhá možnosť. Bude len a len zodpovednosťou ostatných troch vládnych strán, ak sa tak stane kvoli otázke, ktorá nie je ani hlavným problémom Európy a už vôbec nie je spásonosným riešením. Tí, ktorí sú zodpovední, majú vyzerať nezodpovedne a čelia nátlaku. A tí, ktorí sa tvária zodpovedne, v skutočnosti obhajujú nezodpovedné riešenia. Paródia na zdravý rozum je tak dokonaná.

